Tyrkias ambassadør i Frankrike kan bli hentet hjem
Den tyrkiske ambassadøren i Paris, Tahsin Burcuoglu, sier han trolig vil reise tilbake til Tyrkia og at det sannsynligvis ikke vil bli sendt noen ny ambassadør til Frankrike. Det betyr i så fall at forbindelsene mellom de to NATO-allierte landene vil bli ivaretatt på lavere diplomatisk nivå. Også det tyrkiske utenriksdepartementet bruker harde ord i sin reaksjon på vedtaket til den franske nasjonalforsamlingen mandag. - Vi fordømmer denne beslutningen som er problematisk på alle måter og et eksempel på uansvarlighet, heter det i en uttalelse fra departementet. Lovforslaget om å forby fornektelse av folkemordet er nå vedtatt av begge kamrene i den franske nasjonalforsamlingen. Det må godkjennes av president Nicolas Sarkozy før det trer i kraft. Massedrapene på armenere under første verdenskrig, som av mange anses som et folkemord, fant sted i Det osmanske riket, som var forløperen til dagens Tyrkia.
Tyrkia truer med å begrense de diplomatiske båndene til Frankrike etter at franske folkevalgte vedtok et lovforslag som gjør det straffbart å fornekte folkemordet på armenerne.